บร๊ะเจ้า! POLAR ทุ่มกว่า 300 ลบ. ลงทุนใน “a day”
บร๊ะเจ้า! POLAR ทุ่มกว่า 300 ลบ. ซื้อหุ้น 70% ใน "a day" หวังรุกธุรกิจสื่อ-สิ่งพิมพ์ คาดแล้วเสร็จในมี.ค.60
28 ธ.ค. 2559

บริษัทโพลาริส แคปปิตัล จำกัด (มหาชน) หรือ POLAR ระบุว่า บริษัทจะใช้เงิน 308.7 ล้านบาท เข้าซื้อหุ้น 70% ในบริษัท เดย์ โพเอทส์ จำกัด ซึ่งทำธุรกิจสื่อและสิ่งพิมพ์ โดยมีนิตยสารที่เป็นที่รู้จัก คือ “a day” และยังมีบริษัทลูกทำธุรกิจรับจ้างผลิตรายการโทรทัศน์ และรับจัดงานอีเว้นท์ด้วย โดยการลงทุนดังกล่าวจะช่วยกระจายความเสี่ยงจากธุรกิจอสังหาริมทรัพย์ที่ต้องใช้เงินลงทุนจำนวนมากและการแข่งขันที่สูง ทั้งนี้ คาดว่าการเข้าซื้อหุ้นในบริษัทดังกล่าวจะดำเนินการได้ภายในเดือนมี.ค.60
โดย POLAR แจ้งว่าที่ประชุมคณะกรรมการเมื่อวันที่ 26 ธ.ค. มีมติที่เกี่ยวเนื่องกับการเข้าลงทุนในธุรกิจสื่อและสิ่งพิมพ์ โดยให้บริษัทเข้าซื้อหุ้นบริษัท เดย์ โพเอทส์ จำกัด จำนวน 4.9 แสนหุ้น คิดเป็นสัดส่วน 70% ซึ่งจะซื้อจากบริษัท ไทยฟู้ด โลจิสติกส์ จำกัด จำนวน 2.45 แสนหุ้น และบริษัท ธนวรินทร์ จำกัด จำนวน 2.45 แสนหุ้น ในราคาหุ้นละ 630 บาท คิดเป็นมูลค่ารวม 308.7 ล้านบาท
ทั้งนี้ บริษัทได้ว่าจ้างบริษัท เอส 14 แอดไวเซอรี่ จำกัด ประเมินมูลค่าหุ้นสามัญของบริษัท เดย์ โพเอทส์ จำกัด มีมูลค่าปัจจุบันสุทธิของกระแสเงินสดอยู่ที่ 373.63 ล้านบาท ขณะที่การเข้าซื้อหุ้นในบริษัทดังกล่าว จะทำให้สามารถรับรู้รายได้และผลกำไรทันที โดยบริษัท เดย์ โพเอทส์ จำกัด ยังมีกำไรสะสมที่สามารถนำมาจ่ายเป็นเงินปันผลให้แก่บริษัทได้ ซึ่งจะทำให้บริษัทสามารถได้รับผลตอบแทนจากากรลงทุนในระยะเวลาอันใกล้
ทั้งนี้คณะกรรมการบริษัท เห็นว่าการเข้าลงทุนครั้งนี้มีความสมเหตุสมผล และเป็นไปเพื่อประโยชน์สูงสุดของบริษัทและผู้ถือหุ้น อีกทั้งเป็นการกระจายความเสี่ยงจากการประกอบธุรกิจอสังหาริมทรัพย์ที่จำเป็นต้องใช้เงินลงทุนจำนวนมาก และมีการแข่งขันสูง และต้องใช้ระยะเวลาในการพัฒนาโครงการที่ค่อนข้างนานกว่าที่จะสามารถรับรู้รายได้จากการประกอบกิจการได้
อนึ่ง บริษัท เดย์ โพเอทส์ จำกัด ประกอบธุรกิจผลิตและจำหน่ายสิ่งพิมพ์และสื่อโฆษณา โดยเนื้อหาของสื่อจะเน้นความคิดสร้างสรรค์ แรงบันดาลใจ และบุคคลที่น่าสนใจในสังคม โดยมีคอลัมภ์ main course เป็นสกู๊ปหลักที่มีเนื้อหาแตกต่างกันในแต่ละเดือน หยิบเอาเรื่องในสังคมที่กำลังเป็นที่นิยม มาสื่อสารด้วยวิธีการที่สร้างสรรค์และเข้าถึงง่าย นอกจากนี้ยังมีเนื้อหาอัพเดตวงการความคิดสร้างสรรค์ของโลก สัมภาษณ์บุคคลที่น่าสนใจในวงการศิลปะและครีเอทีฟ โดยมีหนังสือและนิตยสารที่เป็นที่รู้จัก ได้แก่ a day, a day bulletin, Hamburger และ a book เป็นต้น
ขณะเดียวกันบริษัท เดย์ โพเอทส์ จำกัด ยังเป็นส่วนหนึ่งของการจัดกิจกรรมต่างๆ เช่น a day BIKE FEST เทศกาลจักรยานสำหรับคนรักจักรยานประจำปี โดยตั้งเป้าหมายว่าจะเป็นเทศกาลจักรยานแห่งภูมิภาคเอเชียตะวันออกเฉียงใต้ในอนาคต และรายการ Human Run มหกรรมวิ่งประจำปี ซึ่งจัดขึ้นอย่างต่อเนื่องมาตั้งแต่ปี 2557 เป็นต้น 